Kormányos Ákos

**KREÓN 2020**

Karanténdráma, drámapályázat

NŐ (40-es éveikben járó házaspár)

FÉRFI (40-es éveikben járó házaspár)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

KAR

*A helyszín egy kis konyha, elöl középen asztal, mögötte a konyhabútor. Az asztal körül 3 szék, jobbról, balról és mögötte. A bal oldali széken ül NŐ (szemből bal), FÉRFI a konyhabútornak támaszkodva. A jobb oldali széken ül KAR. KAR tiszti egyenruhában, katonásan ül teljes testel kifelé fordulva a nézőtér felé. Így ül az egész darab ideje alatt, amíg más instrukciót nem kap.*

NŐ Fel kéne hívnom a kórházat.

FÉRFI Minek?

NŐ Ma még nem telefonáltak.

FÉRFI Miért telefonáltak volna?

NŐ Hát, hogy van e valami hír?

FÉRFI Van-e valami hír?

NŐ Hát, hogy új … hír. Valami. Tudod. Bármi.

FÉRFI Ugye tudod, hogy nincs több hír, nem lesz több hír.

NŐ De még lehet. Valaminek még lenni kell.

FÉRFI Vége van. Értsd meg, hogy vége van.

NŐ Nemsokára telefonálnak, vagy inkább én hívom őket.

FÉRFI Nekem nincs erőm ezt ma is végig csinálni.

*Rövid csend.*

KAR A mai napon 14 új beteget regisztráltak ezzel

a koronavírusban megfertőződöttek száma átlépte a kétezret.

Jelenleg 178 egészségügyi dolgozó fertőzött.

Idáig 37 személy gyógyult meg őket hazaengedték a kórházakból.

A halottak száma 7-tel nőtt, így 97 áldozatot követelt idáig a vírus.

Az ország területén továbbra is érvényes a teljes kijárási tilalom.

Karantén.

*Rövid csend.*

FÉRFI Nekem nincs erőm azt ma is végig csinálni.

NŐ *(ingerülten)* Mit? Nincs erőd végig csinálni?

 Hát nem érted, hogy tévedtek?

 Valami nem stimmel.

FÉRFI *(ingerültebben)* Értsd már meg, hogy…

NŐ *(már-már kiabálva)* Mit értsek meg… mit…

FÉRFI Fogd már fel …

NŐ Mit fogjak fel …

FÉRFI Hallod állítsd le magad…

NŐ Te is ellenem vagy!

FÉRFI Állítsd már le magad!

NŐ Fogd már fel.

FÉRFI *(a hangulat folyamatosan fokozódott FÉRFI mostanra üvöltve)*

 Meghalt baszd meg! Fogd fel!

 Értsd meg! Fogd fel a kurva életbe!

 Nem bírom ezt már! Meghalt.

*NŐ sír, FÉRFI egy rövid ideig nézi, közben lenyugszik.*

FÉRFI *(a nő mellé térdel megfogja a NŐ kezeit)*

 Figyelj. Drágám.

 Sajnálom. Sajnálom, hogy kiabáltam,

 de meg kell értened, mert ebbe beleőrülünk.

 Meghalt.

*Rövid csend.*

KAR A mai napon 5 új beteget regisztráltak ezzel

a koronavírusban megfertőződöttek száma 2007.

Jelenleg 179 egészségügyi dolgozó fertőzött.

 Idáig 37 személy gyógyult meg őket hazaengedték a kórházakból.

 A halottak száma 4-gyel nőtt, így 101 áldozatot követelt idáig a vírus.

 Az ország területén továbbra is érvényes a teljes kijárási tilalom.

*Rövid csend.*

KAR Érdekes, azok, akik megéltek valamilyen háborút

ők ahhoz hasonlítják ezt a helyzetet, a háborúhoz.

Bezártak az iskolák. Kijárási tilalom van.

Egy nagy különbség, hogy szerencsére most van víz és áram.

A gyásznak pszichológusok szerint 5 szakasza van.

Tagadás, düh, alkudozás, depresszió és elfogadás.

Persze vannak olyan szakemberek is, akik ezt vitatják.

Háborúban azonban megváltozik a normalitás.

Megváltozik az ember és kidobhatjuk a gyász öt szakaszát.

*Rövid csend.*

FÉRFI *(Felül a harmadik, középső székre)* Meghalt.

NŐ Nem halhatott meg.

FÉRFI Miért nem?

NŐ Nem is volt vírusos.

FÉRFI Nem a vírusban halt meg.

NŐ Hát?

FÉRFI Nem emlékszel?

 Drágám. Tudtuk, hogy meg fog halni.

 Hetek óta bent feküdt az onkológián.

 Hónapok óta tudjuk, hogy el fog menni és elment.

NŐ Nem, nem. Nem mehetett el.

FÉRFI Drágám.

NŐ Nem érted? Nem voltam ott.

 Nem köszöntem el. Nem köszöntem el tehát nem halhatot meg.

 Olyan nincs, hogy valaki nem köszönhet el.

 Olyan nincs.

*Rövid csend.*

KAR A mai napon 9 új beteget regisztráltak ezzel

a koronavírusban megfertőződöttek száma 2016.

Jelenleg 181 egészségügyi dolgozó fertőzött.

 Idáig 39 személy gyógyult meg őket hazaengedték a kórházakból.

 A halottak száma 3-mal nőtt, így 104 áldozatot követelt idáig a vírus.

 Az ország területén továbbra is érvényes a teljes kijárási tilalom.

*Rövid csend.*

KAR A teljes karantén 3 hete tart.

Vannak, akik nem a vírustól félnek.

Akik nem a bezártságtól tartanak, vagy attól, hogy párjukkal, rokonaikkal

nem tudnak jól kijönni. Akik nem a munkájukat féltik.

Akik attól félnek, hogy nem tudnak elbúcsúzni.

Rövid csend.

NŐ *(nyugodt hangon)* Telefonálnom kell.

FÉRFI Hagyd már azt a kurva telefont!

*Ekkor megszólal egy telefon, a NŐ felpattan, de a FÉRFI elkapja.*

FÉRFI Majd inkább én, hallod majd inkább én.

NŐ Persze, persze menj csak.

*FÉRFI kimegy telefoncsörgés abbamarad, NŐ közben a konyhában láthatóan felvidul, reménykedik, közben kezeit tördeli. FÉRFI kis idő után visszajön.*

NŐ Mond már!

FÉRFI A kórházból.

NŐ Mond! Mond!

FÉRFI Jelezték, hogy a holttestet a kórházi halottszállító elszállította a ravatalozóba.

*A NŐ egy pillanatra lefagy, nem érti mi történik, látszik, hogy nem erre számított. Szép lassan összeszedi magát.*

NŐ Értem.

*A következő néhány percben egymástól függetlenül tesznek vesznek a konyhában. Láthatóan szomorúak. Gyászolnak. Majd leülnek. Hallgatnak, maguk elé bámulnak.*

*A NŐ egyszer csak felnéz a FÉRFIRA közelebb húzza a széket hozzá. Majd megint hallgat egy kicsit, majd még közelebb ül, megint egy kis csönd harmadszorra pedig már összeér a két szék. A FÉRFI továbbra is maga elé néz észre sem veszi az egész jelenetet, gondolataival küzd. A NŐ egyszer csak megfogja a férfi combját és masszírozni kezdi. A FÉRFI ezt már észreveszi és összezavarodva néz a NŐRE.*

NŐ Dugj meg.

FÉRFI Mi?

NŐ Dugj meg.

FÉRFI Mi bajod van?

*FÉRFI felpattan a székből NŐ utána.*

NŐ Mit nem értesz? Dugj meg.

FÉRFI Hagyjál már!

*NŐ a FÉRFIHEZ lép és a férfi kezét a fenekére teszi, mire a férfi visszahúzza a kezét.*

FÉRFI *(ingerülten)* Te baszd meg beteg vagy!

NŐ Mi? Most mi bajod?

FÉRFI Mi az, hogy mi bajom? Most halt meg a fiunk mi az, hogy dugjalak meg.

NŐ Mi van? Hagyjál már ezzel a halállal hallod.

FÉRFI Te beteg vagy, most akarsz dugni mikor meghalt a gyerekünk.

 Mi van veled?

NŐ Nem kívánsz?

FÉRFI Mi az, hogy kívánlak, hát gyászolok. Hagyjál már!

NŐ Szarok a gyászodra gyere már ide!

*NŐ odalép a FÉRFIHEZ és dulakodni kezdenek. A NŐ a FÉRFI kezét folyton a fenekére akarja tenni, aki próbálja ezt megakadályozni. A NŐ a FÉRFIT a konyhabútornak nyomja és erőszakoskodnak egymással, mire nagy nehezen a FÉRFI kitépi magát a NŐ kezei közül. A NŐ a konyhabútornak támaszkodik, liheg a FÉRFI néhány lépéssel arrább áll.*

FÉRFI *(kiabálva)* Te beteg vagy hallod?

 Dugni akarsz amikor gyászolunk?

 Ki kéne magad vizsgáltatnod!

 Ki az az anya, aki dugni akar, amikor elveszti a gyerekét?

 Baszd meg!

*NŐ csak hallgatja és tűri a férfi szidalmazását. Amint a FÉRFI befejezte a NŐ befelé fordul és arcát a tenyerébe temeti. Sírni kezd. A FÉRFI az egészet nézni majd szép lassan megnyugszik. Egy rövid ideig nézzük a FÉRFIT és a NŐT, csak a NŐ sírása hallatszik. Néhány perc után a FÉRFI odalép a NŐHÖZ és megsimogatja annak fenekét.*

FÉRFI Kívánlak.

NŐ Mi?

FÉRFI Kívánlak.

NŐ Mi bajod van?

FÉRFI Mit nem értesz? Meg akarlak dugni.

NŐ Hagyjál már!

*FÉRFI Simogatni kezdi a NŐT, akit ez irritál.*

NŐ *(ingerülten)* Te baszd meg beteg vagy!

FÉRFI Mi? Most mi bajod?

NŐ Mi az, hogy mi bajom? Most halt meg a fiunk mi az, hogy kívánsz.

FÉRFI Mi van? Hagyjál már ezzel a halállal hallod.

NŐ Te beteg vagy, most akarsz dugni mikor meghalt a gyerekünk.

 Mi van veled?

FÉRFI Nem kívánsz? Nem akarod, hogy megdugjalak?

NŐ Mi az, hogy kívánlak, hát gyászolok. Hagyjál már!

FÉRFI Szarok a gyászodra gyere már ide!

*FÉRFI odalép a nőhöz és dulakodni kezdenek. A FÉRFI erőszakosan fogdosni akarja a NŐT, aki ellenál. Egyszer csak a NŐNEK sikerül teljesen kitépnie magát a férfi kezei közül.*

NŐ *(kiabálva)* Te beteg vagy hallod?

 Dugni akarsz amikor gyászolunk?

 Ki kéne magad vizsgáltatnod!

 Ki az az apa, aki dugni akar, amikor elveszti a gyerekét?

 Baszd meg!

*Rövid csend.*

KAR A mai napon 11 új beteget regisztráltak ezzel

a koronavírusban megfertőződöttek száma 2027.

Jelenleg 183 egészségügyi dolgozó fertőzött.

 Idáig 42 személy gyógyult meg őket hazaengedték a kórházakból.

 A halottak száma 7-el nőtt, így 111 áldozatot követelt idáig a vírus.

 Az ország területén továbbra is érvényes a teljes kijárási tilalom.

*Rövid csend.*

KAR Petite mort. Így hívja a francia az orgazmust.

 Petite mort. A kis halál.

 Az orgazmus ugyanis legyőzi a halált.

 Éppen úgy működik, mint a vakcina.

 Beadnak egy kicsit a szervezetnek abból az

 anyagból, amitől féltik.

 Érdekes felfedezés volt,

 hogy a daganatos betegek egy részénél a diagnózis közlése után

 gyakran megnő a betegek szexuális étvágya.

 Egészen érdekes esetekről is tudunk.

 Például nem egyszer figyelték meg azt, hogy méhnyakrákkal küzdő nők

 a diagnózis után több futókalandba kezdtek. Ez azért is különös,

 mert ebben az esetben a behatolás mérhetetlen fájdalommal jár.

 A kis halál tehát legyőzi a fájdalmat és a nagy halált.

 A jelenség felkeltette a kutatók érdeklődését és egyre több esetben tárták fel

 ezt a jelenséget. Különféle háttérből jövő emberek

 különféle diagnózisok következtében megnövekedett szexuális étvágyat mutatnak.

 Sőt az egyenletet megfordítva is próbálkoztak.

 Azokat az egyéneket, akik magas promiszkuitást mutatnak

 haláltól való félelemmel kezdték kezelni a terapeuták és működött.

 Ez persze nem igaz minden egyes emberre.

 A probléma akkor van, ha egy külső szemlélő ezt végig nézi.

 A külső szemlélő ugyanis nem érti,

 hogy a gyermekét elvesztő anya miért fut a szexualitásba.

 Betegnek tartja, morálisan elítélendőnek.

 Pszichiátriára zavarná a szülőt.

 Mi több, nem csak a külső szemlélő,

 De az összezárt, ugyanabban a cipőben járó emberek

 sem értik egymás viselkedését, elfelejtve, hogy egy nappal korábban

 ők próbálkoztak szembenézni a nagy halállal.

*Rövid csend. Közben a NŐ visszarakja székét az eredeti helyére és mindketten leülnek a székekre.*

NŐ Telefonálnom kellene.

FÉRFI Hagyd már azt a kurva telefont!

NŐ Nem. Nem. A ravatalozóba. Intéznünk kell a temetést.

FÉRFI Á, igen. Igazad van.

 Nem akarod, hogy inkább én?

NŐ Nem. Majd én. Én akarom.

*NŐ kimegy FÉRFI a konyhában marad bámul maga elé. Néhány perc csend, majd a nő sírva berohan a konyhába és a FÉRFI mellkasát ütni kezdi.*

NŐ *(sírva, közben a FÉRFI mellkasát üti)* Nem engedik! Hallod. Nem engedik!

FÉRFI Mi? Mi van?

NŐ Azt mondják, hogy nem lehet! Nem engedik.

FÉRFI Ne üssél már!

NŐ Ilyen nincs! Ezt nem lehet!

FÉRFI *(kiabálva)* Ne üssél már! *(és ellöki magától a NŐT, aki erre megszeppen, a sírást abbahagyja és szipogni kezd.)*

 Na mi van?

NŐ *(Szipog, majd újra sírásba vált)* Nem engedik, hogy eltemessük.

FÉRFI Mi az, hogy nem engedik, hogy eltemessük.

NŐ Nem engedik.

FÉRFI Olyan nincs.

NŐ Azt mondták.

FÉRFI Neked mi bajod?

NŐ *(meglepődve)* Mi az, hogy mi bajom?

FÉRFI Miért hazudsz mi?

 Mi ez a játék?

NŐ Tessék?

FÉRFI Mondtam én, hogy beteg vagy.

 Ez valami játék mi?

 Mi az, hogy nem lehet eltemetni?

 Miért hazudsz, ha? Olyan nincs, hogy nem lehet eltemetni valakit.

*NŐ csak néz a férfira rövid csönd.*

FÉRFI *(üvöltve)* Mi van? Miért hazudsz ha?

 Ez neked egy játék? Mit akarsz tőlem?

 Mi az, hogy nem lehet eltemetni? Ne játszál velem.

*NŐ továbbra is megszeppenve néz a FÉRFIRA. A FÉRFI kezdi megérteni és elfogadni a helyzetet lassan láthatóan megnyugszik. Beletörődik.*

FÉRFI *(nyugodtan)* Nem lehet eltemetni?

NŐ Nem lehet elhagyni a házat, tehát nem lehet temetni.

FÉRFI De hát ezt csak megengedik. A temetést.

NŐ Nem. Nem engedik.

*Rövid csend.*

KAR A koronavírusban megfertőződöttek száma nőtt.

 A halottak száma nőtt. A gyógyultak száma nőtt.

*Rövid csend.*

KAR Egyes országokban betiltották a temetések látogatását.

 Van, ahol a temetést úgy lehet látogatni, hogy a család autóval

 érkezik a helyszínre és szigorúan nem szállnak ki a járműből.

 A legtöbb helyen azonban teljesen tilos a személyes részvét.

 Olyan állam is van, ahol a temetkezést is betiltották.

 Ezekben az esetekben a hadsereg gondoskodik a halott testekről.

 A hozzátartozók persze igyekeznek megoldásokat találni.

 Van, ahol az interneten élőben közvetítik a temetést a rokonok.

 Az emberi méltóság szerkezete megváltozott.

*Rövid csend.*

*A NŐ leül a székre a FÉRFI a konyhabútornak támaszkodik.*

FÉRFI Hallod? Van itthon pálinkánk ugye?

NŐ Pálinka? De hisz te nem iszol.

FÉRFI *(kutat a konyhában)* Évekkel ezelőtt kaptuk ajándékba.

 Hol is lehet?

FÉRFI kutat a konyhában a NŐ bámul maga elé és szipog.

FÉRFI Á megvan!

*FÉRFI az egyik polcon talál egy pálinkás üveget. Leveszi. Két pálinkáspoharat rak ki az asztalra egyet a NŐ elég egyet maga elé. A FÉRFI is leül a székre.*

NŐ Én nem kérek.

*A FÉRFI önt mindkettőjüknek. Nézik, majd lehúzzák. FÉRFI önt még egy kört mindkettőjüknek.*

NŐ én nem kérek.

*Ezt is lehúzzák. Ez megismétlődik néhányszor.*

*NŐ egyszer csak felpattan és takarítani kezd a konyhában. Hosszasan nézzük, ahogy a konyhát takarítja. FÉRFI a NŐT nézi.*

NŐ Itt rendet kell tenni. Mindennek csillognia kell.

 Fel kell nyalni az egészet. Csillognia kell.

 Hallod! Kiporszívózod a kanapét?

 Meg hozd be a seprűt. *(A FÉRFI meg se moccan csak nézi a nőt).*

 Meg kell csinálni a nagytakarítást. Ki kell nyitni az ablakot.

 Pókhálózni kell.

*Megint nézzük egy ideig ahogy a nő csendben takarít. FÉRFI egyszer csak felkel a székről és a nőhöz lép. Megsimogatja a fenekét miközben a NŐ takarít.*

NŐ Ne most.

*FÉRFI nem hagyja abba.*

NŐ Ne most hallod. Hozd be a seprűt.

*FÉRFI teljesen átkarolja NŐT hátulról.*

NŐ Hagyjál már, mondom, hogy hozd be a seprűt.

*A NŐ megpróbálja a FÉRFIT lerázni magáról, de a FÉRFI nagyon erőszakos lesz. Dulakodni kezdenek, aminek a vége, hogy a FÉRFI erőszakkal felteszi a NŐT az asztalra, aki hangosan ellenkezik, sírni kezd. A FÉRFI pedig szexuális mozdulatokat imitál. Ez megy egy kevés ideig, majd a FÉRFI egyszer csak láthatóan magához tér.*

FÉRFI Úr Isten!

 Úr Isten, mit csinálok.

 Úr Isten úgy sajnálom!

*Közben a FÉRFI ijedten hátrál a NŐTŐL, az asztaltól majd a földre esik. A földön még csúszik hátra, el a NŐTŐL, aki közben felkel az asztalról és nézi a FÉRFIT. A FÉRFI végül megáll, lábai nyújtva a földön háta a konyhabútornak támasztva.*

NŐ Most mi van?

 Most miért hagytad abba?

 *(üvöltve)*

 Most mi a fasz van?

 Mi a fasz van? Miért hagytad abba?

*NŐ a FÉRFIHEZ lép majd ráül. Megfogja a FÉRFI kezét és erőszakosan a saját testére teszi. Próbálja simogatni magát a FÉRFI kezével, aki mozdulatlan, az arcán undor látszik. A NŐ közben szexuális mozdulatokat imitál, mintha meglovagolná a FÉRFIT.*

NŐ Na! Gyerünk!

 Hallod. Gyere!

 Gyere baszd meg!

 Dugj meg!

*Mivel a FÉRFI mozdulatlan, a nő stratégiát vált. Csókolgatni kezdni a FÉRFI arcát, a kezeit.*

NŐ Hallod drágám.

 Szerelmem. Szívem csücske.

 Olyan szép férfi vagy. Hallod?

 Édesem, szerelmem.

 *(üvöltve)*

 Hallod?

 *(megint nagyon nyugodtan)*

 Na. Édes. Gyere. Kívánlak.

*Nő felpattan az asztalhoz lép felkapja a pálinkás üveget és a poharat. Visszalép a FÉRFIHEZ ugyanabban a pózban ráül.*

NŐ Gyere, idd meg ezt a pálinkát.

*NŐ pálinkát tölt a pohárba. Keze és egész teste remeg. A pálinkát túltölti az a FÉRFI ruhájára is ráömlik. Közben a poharat a FÉRFI szájához emeli és erőszakosan a szájába önti az alkoholt.*

NŐ Na. Nézd, finom pálinka.

 Pálinka.

*NŐ egy pillanatra megáll, mintha feladná az egészet. Egy egyszer csak azonban megragadja a FÉRFI ingét.*

NŐ *(üvöltve)* Most mi van?

 Miért nem érsz hozzám?

 Hallod?

 Hallod te puhapöcs. Dugjál már meg.

 Na! Gyere már te szégyen! *(közben végig rázza a FÉRFIT, erőszakos vele)*.

 Miért nem? Miért nem érsz hozzám *(Közben pityeregni kezd. Megnyugszik és dühe sírásba vált)*.

 Miért nem dugsz meg? *(sír)*.

*Egy ideig nézzük, ahogy a FÉRFI mozdulatlan a NŐ a FÉRFIN fekszik még mindig ruháját markolja és sír. Miután kellő szünetet tartottak a NŐ abbahagyja a sírást és mindketten a KARRA néznek. Majd a nő négykézlábra áll és kúszni kezd KAR felé, a FÉRFI szintén négykézláb követi. Egészen közel kúsznak. A NŐ a KAR lába mellé ül a földre, megérinti a KAR lábát a FÉRFI pedig a kar székét érinti meg. A darab végéig a KARHOZ beszélnek mindketten.*

NŐ Ugye hívni fogtok?

FÉRFI Vagy nekünk kéne telefonálnunk.

NŐ Ugye valami hiba történt?

FÉRFI Félreértés.

NŐ Ez így nem lehetséges. Biztosan nincs olyan, hogy nem temethetjük el.

FÉRFI Olyan nincs, hogy nem búcsúzhatok el.

NŐ Ilyen nincs, érted? Ilyen nincs. Ez nem igaz.

*Rövid csend. Mintha várnák, hogy megszólaljon a telefon.*

NŐ *(ingerülten)* Ilyen nincs érted? Ilyen nincs! Ez nem igaz!

FÉRFI *(ingerülten)* Ez csak egy félreértés, miért nem telefonáltok már?

NŐ Hallod! Hallod engedj ki!

 Engedjetek ki!

FÉRFI Ki akarunk menni!

NŐ *(üvöltve)* Érted, hogy ki akarunk menni.

 Nem teheted ezt!

 El akarom temetni a fiam! Ezt nem teheted!

 Engedj ki innen! Érted, hogy ki akarok menni!

FÉRFI *(üvöltve)* Le fogom váltani az egész kurva bandát, ha nem engedsz ki hallod!

 Le fogom váltani a picsába!

NŐ A kurva életbe is engedj ki!

*Rövid szünet. Mindketten zihálnak az idegességtől.*

NŐ Hallod. Van megoldás ugye?

FÉRFI Engedj ki és cserébe soha többet nem megyünk ki.

NŐ Soha többet.

FÉRFI Vagy vedd el a fizetésemet. Nem kell.

NŐ Igen. Elég nekünk egy fizetés is, csak engedj ki.

FÉRFI Engedd, hogy messziről nézzük. Nem megyünk be a temetőbe.

NŐ Csak távolról a kapuból nézzük.

FÉRFI Rád szavazunk. Rád szavazunk csak engedj ki.

NŐ Igen. Megyünk minden rendezvényre. Minden programra csak engedj ki.

FÉRFI Bármit megteszünk csak engedd, hogy eltemessük a fiunkat.

*Rövid csend.*

NŐ Hiába. Minden hiába. Nem tehetünk semmit.

FÉRFI Minden elveszett. Semmi értelme.

NŐ Semminek semmi értelme.

 Kimenni sincs értelme.

FÉRFI Az egész kurva életnek semmi értelme.

*Mindketten sírni kezdenek.*

NŐ Itt könyörgünk a semmiért.

 Még ha ki is engednének. Mit tehetnénk?

 Mindennek vége.

FÉRFI A munkánknak, a barátainknak a családunknak vége.

 Értelmetlen az egész.

 Ennek soha nem lesz vége itt fogunk megdögleni ebben a lakásban.

NŐ Jobb is, ha itt döglünk meg.

 Sehol nem vár ránk semmi.

*Rövid csend.*

NŐ ÉS FÉRFI EGYSZERRE Nem mehetünk ki. A fiunkat eltemették nélkülünk.

 A karanténnak egyszer csak vége lesz és visszamehetünk dolgozni

és visszakapjuk a barátainkat.

*Ekkor a NŐ és a FÉRFI összeölelkeznek, összebújnak a földön és így maradnak a darab végéig.*

*Rövid csönd.*

KAR Néha úgy érzem magam, mint Kreón.

*KAR felkel a székből és óvatos mozdulatokkal a pár mellé lép, leül melléjük. Megsimogatja fejüket, arcukat.*

KAR De én nem vagyok Kreón.

 Én nem vagyok erőszakos vagy bosszúálló.

 Én szerető vagyok és gondoskodó.

 Félek azonban, hogy a tanulság ugyanaz.

 Szeretetből vagy haragból, gondoskodásból, vagy hiúságból,

 Kétezer éve vagy most. Nem kerülhetem meg a büntetésem.

 Gyermekeim öngyilkossága hajszálon múlik.

*KAR felkel, óvatosan visszalépked a székhez, majd leül, ugyanabba a katonás pózba. Visszaveszi rezzenéstelen arcát. A közönség felé néz.*

KAR A koronavírusban megfertőződöttek száma stagnál.

 A halottak száma nőtt. Egészégügyi dolgozók. Vannak.

 A gyógyultak száma nőtt.

 A karantén. Marad.

*Sötét*.

2020